Joan-Daniel Bezsonoff i Montalat

Joan-Daniel Bezsonoff i Montalat (Perpinyà, 15 de setembre de 1963) és un escriptor nord-català i un dels autors contemporanis en llengua catalana més famosos de la Catalunya del Nord. Va estudiar filologia francesa, filologia castellana i català. Bezsonoff exerceix com a professor de llengua catalana.

Una de les seves primeres aportacions literàries fou la reedició de Les catalanades d'un tal en grafia estàndard de l'escriptor rossellonès Albert Saisset abans d'endinsar-se en la novel·la colonial. Col·labora regularment al diari L'Indépendant, o amb anterioritat a altres mitjans, com ara el setmanari El Temps, El País i El Periódico.

Obra

Novel·les 
A més d'haver dirigit l'edició de Les Catalanades d'Un Tal d'Albert Saisset i la de Contes de la Roca del Duc de Pere Burlaner, Bezsonoff és autor de tota una sèrie de novel·les com són:
 Els ànecs del Mekong en el recull de narracions Perpinyhard, ambientat a Perpinyà a la fi dels anys 1990. 
 Les Rambles de Saigon (1996), ambientada a Saigon durant els darrers anys de la Indo-xina francesa, de la desintegració de la qual, consumada després de la derrota francesa de Dien Bien Phu (1954), sorgiren Vietnam, Laos i Cambodja. 
 Les lletres d'amor no serveixen de res (1997), localitzada a les ciutats algerianes d'Orà i de Sibi Bel Abbès, en el moment de l'evacuació dels francesos el 1962. 
 La revolta dels geperuts (1998), situada a Narbona en temps de la revolta dels viticultors del Llenguadoc, esdevinguda el 1907. 
 Les dones de paper (2001) és una reflexió que fa l'autor sobre les seves relacions amb les dones. 
 La presonera d'Alger (2002) tracta d'una sorprenent història d'amor situada a Algèria en temps de la guerra d'alliberament contra el colonialisme francès (1954-1962). 
 La Guerra dels Cornuts (2004), que té com a protagonistes els voluntaris sud-catalans que s'allistaren a l'exèrcit francès durant la Primera Guerra Mundial (1914-1918) guanyà el Premi Casero 2003 i el Premi Mediterranée Roussillon el 2004. Aquest llibre s'ha traduït al francès sota el títol La guerre des cocus. 
 Les amnèsies de Déu (2005) ambientada a Catalunya Nord i Besiers durant la Segona Guerra Mundial, obra guanyadora del Premi Crexells 2005 i del Premi Salambó en llengua catalana del mateix any així com el tercer premi de novel·la Maria-Àngels Anglada. 
 Els taxistes del tsar (2007) és una crònica sobre el seu avi rus i el seu besoncle així com una reflexió sobre la seva relació amb les cultures catalana i russa. 
 Una educació francesa (L'Avenç, 2009) és una autobiografia temàtica on, contant la seva joventut, l'autor descriu la França dels anys 1960. 
 Un país de butxaca (2010), on explora la seva identitat catalana, després d'haver explorat la russa i francesa.
 La melancolia dels oficials (2011), novel·la d'espionatge ambientada a Alger, Tiaret, Tànger, Frankfurt i París als anys 1958 i 1959.
 Les meues universitats (L'Avenç, 2012).
 Matar De Gaulle (2014) és una novel·la sobre l'arribada dels Pieds-Noirs a Catalunya Nord i una recreació de l'atemptat del Petit-Clamart contra el general Charles De Gaulle.  Obra guanyadora del XVI Premi Joaquim Amat-Piniella. Aquest llibre s'ha traduït al francès sota el títol L'année de Syracuse.
 Guia sentimental de Perpinyà. (2015) 
 La ballarina de Berlín (2017). 
 El fill del coronel, (L'Avenç, 2017). 
 Les set vides d'un gat rus, (L'Avenç, 2019) ISBN 978-8416853342. Aquest volum conté els tres llibres de memòries publicats a l'Avenç amb el colofó de la Javanesa.
 L'amor, la guerra i altres ocupacions (Edicions Sidillà, 2020) llibre traduït al francès per Marie Costa sota el títol La pagode des corbeaux (Balzac Editeur, 2021).
 El diable es va aturar a Orà (Empúries, 2022).

Diccionari 
 Diccionari occità provençal - català (2015) Llibres de l'Índex, Barcelona

Traduccions 
 Madame Arnoul (La senyora Arnoul) (2015) Jean-Noël Pancrazi, Edicions Sidillà

Premis i reconeixements 
Ha obtingut diversos premis literaris.
 2001: Premi Omnium Catalunya Nord (actual Premi Ramon Juncosa) amb Les dones de paper.
 2003: Premi de novel·la curta Just Manuel Casero amb La guerra dels cornuts on narra la tragèdia dels sud-catalans allistats a l'exèrcit francès perquè Catalunya pogués obtenir dels aliats la independència després de la victòria contra els imperis centrals.
 2004: Premi Méditerranée Roussillon amb La guerra dels cornuts.
 2005: Premi Salambó, Premi Joan Crexells,
 2006: Premi de Narrativa Maria Àngels per Les amnèsies de Déu, on explica la història d'una família al Vallespir durant la Segona Guerra Mundial.
 2008: Finalista del Premi Salambó amb Els taxistes del tsar.
 2010: Premi Lletra d'Or 2010 amb Una educació francesa.
 2012: Premi Setè Cel 2012 amb La melancolia dels oficials.
 2016: Premi Joaquim Amat-Piniella amb Matar De Gaulle.
 2017: Amic d'Honor de Prada atorgat pels Amics de la Universitat Catalana d'Estiu de Prada.

Referències

Enllaços externs 

 Blog d'en Joan-Daniel Bezsonoff
 

Escriptors nord-catalans en català
Premi de novel·la curta Just Manuel Casero
Premis Salambó
Alumnes del Liceu Masséna
Escriptors perpinyanencs
Perpinyanencs contemporanis
Escriptors rossellonesos en català
Novel·listes catalans en català
Novel·listes nord-catalans
Professors de català
Naixements del 1963